**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/573-3/2025.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2025. április 29-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

 Varga József alpolgármester

 Kiss István

 dr. Temesvári Zsolt képviselők

**Igazoltan távol:** Inhof Tamás képviselő

**Tanácskozási joggal megjelent**:

 dr. Varga Viktória jegyző, jegyzőkönyvvezető

 dr. Kiss Balázs Tamás aljegyző

 Szántó Szilvia irodavezető

 Epres Róbert főépítész

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1) Döntés az önkormányzat 2025. évi költségvetési tartalékának felhasználásáról**

*Előterjesztő: Bíró Imre polgármester*

**2) A 7,5 tonna megengedett össztömeget meghaladó gépjárművek helyi közutakra történő behajtásának rendjéről szóló önkormányzati rendelet megalkotása**

*Előterjesztő: Bíró Imre polgármester*

**3) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**4) Döntés Helyi Építési Szabályzat módosításáról**

*Előterjesztő: Bíró Imre polgármester*

**5) Döntés szociális célú tüzelőanyag vásárlásához kapcsolódó támogatás igényléséről**

*Előterjesztő: Bíró Imre polgármester*

**6) A Balatonszepezdi Arany Horog Horgászegyesület támogatásának jóváhagyása**

*Előterjesztő: Bíró Imre polgármester*

**7) A Panoráma sétány átnevezése** (szóbeli előterjesztés)

*Előterjesztő: Bíró Imre polgármester*

**NAPIREND TÁRGYALÁSA**

**1) Döntés az önkormányzat 2025. évi költségvetési tartalékának felhasználásáról**

*Előterjesztő: Bíró Imre polgármester*

**Bíró Imre polgármester:** A költségvetést 2025. február 21. napján fogadták el, ebben 84.476.396 Ft működési célú tartalékot terveztek. Ennek a terhére fel tudnának venni falugazda munkakörbe valakit, mert egyre több a feladat, a strandon is sok a munka. Jelenleg ezeket a feladatokat ő látja el. Kb. 5 millió Ft átcsoportosítására lenne szükség. Kérdezi, hogy valakinek van-e kérdése, észrevétele, hozzászólása?

**Varga József alpolgármester:** Javasolja az állás meghirdetését.

**Bíró Imre polgármester:** Jó lenne olyan ember, akit ismernek, és aki ismeri a feladatokat is.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**37/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete 1 fő falugazda munkaviszonyban történő foglalkoztatását jóváhagyja, és a felmerülő személyi juttatást (munkabér, munkaadót terhelő járulék) a 2025. évi költségvetés tartalékának terhére biztosítja.

Felhatalmazza a polgármestert a szükséges intézkedések (átcsoportosítás) megtételére.

Határidő: azonnal

Felelős: polgármester

**2) A 7,5 tonna megengedett össztömeget meghaladó gépjárművek helyi közutakra történő behajtásának rendjéről szóló önkormányzati rendelet megalkotása**

*Előterjesztő: Bíró Imre polgármester*

**Bíró Imre polgármester:** Január 1-től megnyílt a lehetőség, hogy korlátozzák a nehéz tehergépjárművek faluba való behajtását és az engedélyért pénzt kérjenek. Ezek a nagy teherautók rendszertelenül közlekednek a faluban, tönkreteszik az utakat, károkat okoznak. Minden évben sokat költenek az utak karbantartására, amit megrongálnak aztán. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő**: Aggályai vannak. A 6. § nem életszerű, hogy 8 napon belül kell a kérelmet elbírálni, és az sem jó, hogy Zánkán kell beadni. Ez egy építkezés követelményeit nézve nem életszerű, mert lehet olyan, hogy a kérelmezett napon mégsem tud jönni, mert elromlik az autója, akkor újra meg kell kérni, és így tovább. Nem fogja megszavazni a 8 napot, 2-3 napot tud csak elfogadni.

**Kiss István képviselő**: Neki is aggályos a rendelet, ezt írásban is jelezte. Aki behajtási engedélyt fog kérni, az mind balatonszepezdi lakos vagy üdülőtulajdonos, aki nem kevés adót fizet. Ritka alkalom, amikor 7,5 tonna feletti járművet vesznek igénybe, nem bonyolítaná ezzel a nehezen kivitelezhető engedélyezési eljárással. Kérdése, hogy megnézték-e, hogy mennyibe kerül a kitáblázás, ezzel szemben mennyi bevételre számíthatnak? Ki, és hogyan fogja ellenőrizni, hogy van-e a behajtó járműnek engedélye? Ha nincs engedélye, milyen szankciók lesznek? Számára kérdőjeles a rendelet.

**Varga József alpolgármester**: Életszerűbbé kell tenni, meg kell gyorsítani az eljárást. Nem szepezdiekről van szó, hanem építkezésekről, vállalkozásokról van szó, akik fuvardíjért, vállalkozási díjért szállítanak. Ők veszik igénybe az utakat, ha tönkre teszik, fizessék ki.

**Kiss István képviselő**: De kire fogja áthárítani a díjat? Nyilván a szepezdi építtetőre. Ráadásul a 8.000 Ft nem pótolja ezeket a költségeket.

**Varga József alpolgármester**: De a sok 8.000 Ft már igen. A behajtást a rendőrség fogja ellenőrizni.

**Kiss István képviselő**: Nehéz megvalósítani a rendeletet, pl. mi a helyzet, ha kiderül, hogy kell még valamilyen anyag és fordulni kell? Sokkal rugalmasabb, életszerűbb eljárást igényel.

**dr. Temesvári Zsolt képviselő**: A fuvarosnak kell beadni az engedélyt és kifizetni a díjat. Lehessen megbízással is intézni.

**dr.** **Kiss Balázs Tamás aljegyző:** Ezt a Ptk. lehetővé teszi, ezt nem szükséges a rendeletben szabályozni.

**dr. Varga Viktória jegyző:** Akkor pár dolgot tisztázna. Ez egy hatósági eljárás, eljárási szabályok kötik. A 8 napon belül nem azt jelenti, hogy a 8. napon születik a határozat. A hivatal székhelye Zánka, így értelemszerűen oda kell beadni a kérelmet, Szepezden ügyintézés nem fog történni. Rendőrségi eljárást nem fognak indítani, közigazgatási bírság kiszabására kerülhet sor.

**Bíró Imre polgármester**: Ő mindig tudni fogja, hogy ki jön be engedélyért és ki nem.

**dr. Temesvári Zsolt képviselő**: Csökkentsék le a 8 napot 2 napra.

**dr. Varga Viktória jegyző:** Az Ákr. szabályozza az eljárási időket.

**Varga József alpolgármester**: Ha a rendőr meglátja, hogy bemegy akkor meg fogja büntetni.

**dr. Temesvári Zsolt képviselő**: A 8 nap akkor sem életszerű.

**dr. Varga Viktória jegyző:** A bürokrácia sajnos nem ennyire rugalmas.

**Kiss István képviselő**: Neki is aggályos a rendelet.

**Varga József alpolgármester**: Neki elfogadható a 8 napon belüli eljárás, ha rugalmasak lesznek. Mentesnek javasolja az üzletek, vendéglátókhoz szállító teherautókat.

**Bíró Imre polgármester**: Látja, hogy élesedik a kérdés. Mit tegyenek?

**Varga József alpolgármester**: A 8 nappal nincs problémája, de a díjmentességet körül kellene járni. Felmerültek olyan kérdések, ami miatt javasolja a napirend elnapolását. Utána fog nézni.

**Bíró Imre polgármester**: Mivel nagyon sok tisztázandó kérdés merült fel, elnapolja a döntéshozatalt.

**3) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Tavaly áprilisban módosították utoljára a strandrendeletet. Most a nyitva tartás, a horgász-fürdőzés idő elhatárolása miatt módosítanak, illetve mivel az önkormányzat veszteséges tevékenységet nem folytathat, muszáj emelni a belépődíjakat. Infláció-követően állították be a díjakat. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő**: Családi jegyet is javasoltak az Istvánnal. Nem látja a rendeletben. Van nyaralóbérlet 16.000 Ft-ért. Ha 5 tagú család megy a strandra, az 80.000 Ft egész szezonra. Ezt nem lenne elegendő egy hónapra venni? Ha heti jegyekkel oldja meg, akkor egy hónapot 50.000 Ft-ból meg tud oldani.

**Szántó Szilvia irodavezető:** A bérlet egész szezonra érvényes, ami kb. 260 Ft-os napijegyet jelent. Ha júliusban és augusztusban is jön két hétre, akkor már nem jó az egyhavi bérlet.

**dr. Temesvári Zsolt képviselő**: A nagycsaládosokat támogatni kell, kéri, hogy gondolják át, hogy nem lehetne gyerek nyaralóbérlet?

**Szántó Szilvia irodavezető:** Nagyon sokféle kedvezményt lehetne adni, de azt is figyelembe kell venni, hogy csak egy pénztár van, nem szabad túl bonyolulttá tenni a jegyvásárlást.

**Kiss István képviselő:** Mindenhol támogatva vannak a nagycsaládok. Azt megérti, hogy bonyolítja a pénztáros helyzetét, de támogatandónak tartja.

**Bíró Imre polgármester**: Javasolja az előterjesztés szerinti rendelet elfogadását.

**dr. Temesvári Zsolt képviselő**: Utolsó kérdése, hogy ki vásárolhat nyaralóbérletet.

**Szántó Szilvia irodavezető**: Erre van nyomtatvány, tulajdoni lappal kell igazolni a tulajdonjogot.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**3/2025. (IV.30.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosításáról szóló rendelet-tervezetet elfogadja és 3/2025. (IV.30.) számon önkormányzati rendeletei közé iktatja.

**4) Döntés Helyi Építési Szabályzat módosításáról**

*Előterjesztő: Bíró Imre polgármester*

**Bíró Imre polgármester:** A javaslat két részre oszlik, kéri főépítész urat, hogy ismertesse a módosítás lényegét.

**Epres Róbert főépítész**: Konkrét esetekben merült fel a probléma a Hész 5. §-ban leírtak miatt. A szabály szerint beépíthető minden olyan kialakult telek, amely eléri az övezetben meghatározott legkisebb kialakítható teleknagyság méretének 50 %-át. Ez a beépíthetőségi szabály zavaros. Értelmezhető a bel- és a külterületi ingatlanokra is. Belterületen is van olyan telek, ami nem éri el a 400 m2-t, így viszont már nem építheti be, vagy nem építhet újjá egy régi elbontott épületet. A TÉKA Lke2-ben 600 m2-ben maximalizálja a méretet, ami megoldaná az anomáliát. Ha leviszik a mostani 800 m2-t 600-ra, akkor beépíthetők lesznek ezek a telkek. Az újjáépítés fogalma megszűnt, az minősül felújításnak, ahol van önállóan funkcionáló épület. A másik javaslat a kertes mezőgazdasági területeket érinti, ott is javasolja az 50 %-os méret bevezetését. Ott már 2000 m2 a minimális telekméret, így csak az ennél nagyobbak építhetők be. Volt még egy ügy, ami arról szólt, hogy egy család az üdülőövezeti épületét kívánta bővíteni, amit nem engedett az építési hatóság. Az 5. §-t kellene kiegészíteni, hogy a kialakult állapotban az eltérő funkciójú épület átépíthető, bővíthető. Az eljárás úgy fog működni, hogy ez a módosítás becsatlakozik a folyamatban lévő módosításhoz. A tervező nem fog érte többlet pénzt kérni. Le kell folytatni az E-TÉR-ben a környezeti egyeztetést, a társadalmasítást, és majd be tud csatlakozni a folyamatban lévő teljes eljárásba.

**Bíró Imre polgármester:** Köszöni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**38/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendeletét az előterjesztés 1. melléklete szerinti tartalommal módosítani kívánja.

Felkéri a főépítészt, hogy a szükséges eljárást az E-TÉR felületén indítsa meg.

Határidő: azonnal

Felelős: polgármester, főépítész

**5) Döntés szociális célú tüzelőanyag vásárlásához kapcsolódó támogatás igényléséről**

*Előterjesztő: Bíró Imre polgármester*

**Bíró Imre polgármester:** Határidős a döntés, holnapig kell felrögzíteni a rendszerbe. 40 m3 tűzifa igénylésére jogosultak. Jóvá kell hagyniuk az önerőt és 700.000 Ft keretösszeget a szállításra. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**39/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a helyi önkormányzatokért felelős miniszter által a Magyarország 2025. évi központi költségvetéséről szóló 2024. évi XC. törvény 3. melléklet 2.3.1. pont, A települési önkormányzatok szociális célú tüzelőanyag vásárlásához kapcsolódó támogatására kiadott Pályázati Kiírás 3. pontja alapján, mint 5000 fő lakosságszámot meg nem haladó település, vissza nem térítendő költségvetési támogatásra a pályázatot nyújt be.

A pályázati támogatást a Pályázati Kiírás 5. b) pontja szerint 40 erdei m3 kemény lombos fafajtára nyújtja be az önkormányzat, amely esetben a támogatás mértéke 21.000 Ft/erdei m3 + áfa.

A Pályázati Kiírás 5. c) pontja alapján Balatonszepezd Község Önkormányzata a támogatás felhasználásának feltételeként előírt 2.000 Ft/erdei m3+áfa önrész biztosítását, azaz összesen bruttó 101.600 Ft összegben vállalja.

Balatonszepezd Község Önkormányzata Képviselő-testülete a tűzifa szállításának költségeit vállalja.

A Képviselő-testület vállalja továbbá, hogy a szociális tűzifában részesülőktől a Pályázati Kiírás 6. pontjában előírt feltételnek megfelelően ellenszolgáltatást nem kér.

A Képviselő-testület felhatalmazza a polgármestert a pályázatnak a Magyar Államkincstár területileg illetékes igazgatóságához történő benyújtására és a pályázat benyújtásához szükséges nyilatkozatok megtételére.

Határidő: 2025. április 30.

Felelős: polgármester

**40/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2025. évi költségvetésről szóló 2/2025. (II. 25.) önkormányzati rendelete alapján a tartalékból 700.000 Ft keretösszeget különít el a szociális célú tűzifa házhozszállítási költségeinek fedezése céljából.

Határidő: 2025. december 20.

Felelős: polgármester

**6) A Balatonszepezdi Arany Horog Horgászegyesület támogatásának jóváhagyása**

*Előterjesztő: Bíró Imre polgármester*

**Bíró Imre polgármester:** A támogatásokra az idei keretösszeg 4,5 millió forint. Az Arany Horog Horgászegyesület 400.000 Ft támogatást kér. Azt gondolja, hogy színvonalas programokat szerveznek, és maguk is tesznek azért, hogy a rendezvényeiket anyagilag is finanszírozni tudják. Már most hétvégén lesz horgászverseny. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Látja ő is, hogy nagyon aktívak, ezért javasolja 500.000 Ft-ra kiegészíteni a támogatást.

**Bíró Imre polgármester**: Nem annyit kértek, illetve a keret alakulását sem látják még. A munkájukért köszönetet mond.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**41/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezdi Arany Horog Horgászegyesület 400.000 Ft összegű támogatását jóváhagyja.

A képviselő-testület a támogatást előfinanszírozással biztosítja.

A támogatás forrása a 2025. évi költségvetésről szóló önkormányzati rendelet.

Felhatalmazza a polgármestert a támogatási szerződés aláírására.

Határidő: azonnal

Felelős: polgármester

**7) A Panoráma sétány átnevezése** (szóbeli előterjesztés)

*Előterjesztő: Bíró Imre polgármester*

**Bíró Imre polgármester:** Lakossági kérelem érkezett a Panoráma sétány elnevezésére. A hosszú ideig itt szolgálatot teljesítő plébános tiszteletére a javasolt név „Magyar János panoráma sétány”. Magyar János 1959-től 1985-ig volt Szepezd plébánosa, és a szepezdi temetőben nyugszik. Kérdezi a testületet, hogy egyetért-e a névvel. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**42/2025. (IV.29.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a balatonszepezdi Panoráma sétányt Magyar János panoráma sétánnyá átnevezi, a kiépített gyalogút és faszerkezet elé az elnevezésről táblát helyez ki.

Határidő: 2025. május 31.

Felelős: polgármester

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 9.12 órakor bezárja.

K. m. f.

 **Bíró Imre dr. Varga Viktória**

 polgármester jegyző